钦定古今图书集成/明伦汇编/闺媛典/第023卷 > 母师
## 钦定古今图书集成/明伦汇编/闺媛典/第023卷 > 母师

按刘向《列女传》：母师者，鲁九子之寡母也。腊日休作
者，岁祀礼事毕，悉召诸子谓曰：“妇人之义，非有大故，
不出夫家。然吾父母家幼稚，岁时礼不理，吾从汝谒，
往监之。”诸子顿首许诺。又召诸妇曰：“妇人有三从之
义，而无专制之行，少系父母，长系于夫，老系于子。今
诸子许我归视私家，虽逾正礼，愿与少子俱，以备妇
人出入之制。诸妇其慎房户之守，吾夕而反。”于是率
少子仆归办家事。天阴，还失早，至闾外而止，夕而入，
鲁大夫从台上见而怪之，使人间视其居处，礼节甚
修，家事甚理。使者还，以状对。于是大夫召母而问之
曰：“一日从北方来，至闾而止，良久夕乃入。吾不知其
故，甚怪之，是以问也。”母对曰：“妾不幸早失夫，独与九
子居。腊月礼毕事，间从诸子谒，归视私家，与诸妇孺
子期夕而反。妾恐其酺豢醉饱，人情所有也。妾反太
早，恐不敢复，故止闾外。期尽而入。”大夫美之，言于穆
公，赐母尊号曰母师，使明请夫人，夫人诸姬皆师之。
君子谓母师能以身教夫。《礼》，妇人未嫁，则以父母为
天；既嫁则以夫为天。其丧父母，则降服一等，无二天
之义也。《诗》云：“出宿于济，饮饯于祢。女子有行，远父母
兄弟。”